정조 21년
丁巳十二月二十日辰時上御熙政堂藥房入診進春秋書抄啓文臣宣傳官宣賞計劃文臣進箋大臣備局堂上引見輪對官吏兵曹政官同爲入侍時藥房提調趙宗鉉副提調李晩秀行左承旨沈晉賢行右承旨洪仁浩左副承旨金啓洛右副承旨魚用謙同副承旨李溏記事官柳遠鳴曺錫中事變假注書尹致任記事官吳泰曾金履永以次進伏訖上曰進書行禮笏記添入進箋行禮句語同時行禮都承旨亦以進書班下去上下注書及別兼春秋待兼春秋入來竝下去領賞也進書進箋宣賞行禮如儀訖上曰春秋館堂上與別兼春秋奉所進春秋藏于本館史庫而進書諸臣中如有時帶同春秋者進去也仁浩曰進書諸臣則適無時帶者矣上命書榻敎曰新印春秋書當爲陪進藏于春秋館本館堂上中在外及未付軍職人許遞前望單子入之待下批先進去後謝恩仍命以李集斗韓晩裕出牌命書傳敎曰大臣備局堂上入侍又命書傳敎曰吏兵曹政官入侍又命書傳敎曰輪對官入侍左議政蔡濟恭右議政李秉模行工曹判書鄭民始行上護軍金持默禮曹判書李時秀刑曹判書趙心泰行護軍徐有大漢城右尹李漢豐行護軍李書九校理李貞運修撰朴吉源吏曹判書沈煥之兵曹判書李祖源吏曹參判李敬一兵曹參判柳誼參議兪漢寧參知柳師模吏曹參議蔡弘遠以次進伏輪對官司宰僉正尹淑基主簿許習義禁府都事李南履正司饔主簿韓昇裕趙錫福直長李應鼎朴和源奉事李奎南洪大衡尹光時繕工監役曺晦振丁若衡奉事李爲彬鄭信民假監役宋翼著任忠白宗親典簿洪就榮東學訓導李台祥漢城庶尹鄭亮采長興奉事李奎新典牲副奉事金世淵尙衣僉正南溟學以次列立階下進書諸臣及領賞抄啓文臣宣傳官等以次退出濟恭等進前曰寒事少解聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰如有稟處之事陳奏可也濟恭曰別無可達之事矣近因屠牛之禁竝與牛隻之載馱入城者一切禁斷故反不無爲弊之端雖以閭巷間瑣細物情言之薪芻之價日漸踊貴云矣上曰近日牛隻之不得入城與否刑判知之乎心泰曰牛隻之馱載入城者則初無禁斷之事矣上曰左相之言好矣如果有此弊須加申飭而又豈可因此而少有懈弛乎濟恭曰嶺南民事聞甚可悶當此失稔之時道伯以方在待勘中不敢晏然無異廢却公務云今此所陳亦非出擧條之事欲自備局發關申飭爲計矣上曰向來玉堂上疏卿見之乎濟恭曰見之矣上曰此嶺伯人非不周通而屢除藩任任負過重固當小心恪勤守法奉公而今番事極爲駭然若果全然無一犯者則固可幸也而如或不然數行狀啓草草書納是豈道理乎玉堂之疏旣出則嶺伯處義亦不可謂之失當第自備局關飭可也濟恭曰考績之法昉自唐虞我朝則一年再考八字之內明說能否其法意之愼重尤當如何而臣於今番考績下語多見有礙眼處如固城縣令南履翼題目之宜延瓜期將奈草心云者甚不成說草心二字用之於乞郡疏章則可也而及瓜遞職金石之典有不可以守令之奉親而遽敢議到設令善治而惜去旣非直請而以宜延等字有若戲語然者決非重考績之道且如淸河縣監金熙澤題目以爲言無不施莫飢或損上一句則乃監司自道之辭也下一句不知何以爲說初無治績之論列醴泉郡守權偗題目以爲方竢湖理且置嶺考能於湖者未必皆能於嶺一年之內論一邑之政猶分春夏秋冬等春夏等之上考亦或爲秋冬等之中下考則以昨年再昨年之所經他邑之能治置而不論者未之有也適因言端敢進所見矣上曰卿言誠然矣秉模曰諸道官門聚點擧行勤慢有卿其考察之命矣諸道狀本今纔齊到而考諸狀辭參以傳聞北兵使鄭觀采忠淸前水使安橚擧行最爲疎忽姑先從重推考以警日後何如上曰依爲之出擧條上曰如無陳達之事大臣就座政官進前出擧條可也煥之曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部令各司久任時推人員竝擬何如上曰依爲之出擧條煥之曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒貶不得爲之故當出六品者未免積滯依例遷轉何如上曰依爲之出擧條煥之曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條煥之曰蔭仕六品官之陞五品者每於過都政後照擬而見今在職者絶無經一考之人故五品官無以推移備擬依例勿拘陞擬何如上曰依爲之出擧條煥之曰邊地中慶源一窠以文臣差送似好而堂上中可擬之人乏少曾經堂下三品侍從竝擬何如上曰依爲之出擧條煥之曰雲山郡守以文武交差之邑文臣當次而堂下武臣積滯可悶今政則姑以武臣差送何如上曰依爲之出擧條煥之曰大靜縣監高漢祿今已瓜滿而曾有陞遷收用後差代之命矣今番適無相當窠陞擬間姑爲仍置乎上曰訓鍊僉正加設單付待窠陞實可也出擧條煥之曰珍島郡守洪述祖興陽縣監閔亨默今已瓜滿矣雖是尤甚設賑之處依例差代乎上曰聞是尤甚邑云過麥秋差代可也出擧條祖源曰各道營將中軍虞候今當差出而擬望之人乏少未準朔禁軍將及虞候竝擬何如上曰依爲之出擧條上曰我國專以科目取人而侍從卽科目中人幼而學之壯而欲行之而其所歷試反不若蔭武蓋武臣之除拜守令始自明廟朝蔭補之法爲其有老成典型而若以國朝科目取人之大經法觀之豈可使法從反不如蔭武乎內而論思言責外而州府郡縣何所不可而近來法從之臣擧多貧窮不成貌樣守令非專爲取食之計法從亦豈以飢飽爲心而在朝廷道理則旣以科目取人矣又選而置之法從之列矣不可使飢餓窮困而出入於香案之前每當大政縷縷下敎而亦見其效此豈非銓臣之責乎濟恭曰可矜者貧窮之法從也出身二三十年未易得一薄邑雖或得之明知其不復爲則以平生飢困之人不先濟己私而能爲民國之事者非中人以上則不能也此固事勢之不得不然下敎中法從之不以飢飽爲心者臣實知聖人之言出於禮待欽仰讚歎之不已而王文正之志不在溫飽至載朱夫子小學則以其有能人所不能也然則不以飢飽爲心者亦非人人而可能也上曰然矣孔門弟子不恥縕袍者惟子路一人雖以聞性與天道之子貢猶且貨殖我國士夫雖素重廉恥而亦不可盡責之以孔門高弟之所鮮能也近來一二侍從之或有貽羞朝廷之事予則以爲自侍從而極選就其所選而差送守令則雖以民事言之或陳疏或歸奏大勝於蔭武之無路登聞或以爲吏治不如屢典州郡之蔭官而此而又令屢典則亦豈不至鍊熟乎予常以爲三百六十邑以文蔭武交差設或文而不能蔭而可矯其弊且年淺武倅之乍往乍來迎送可悶此故相李思觀之所以以交差爲宜者而今雖難猝然行之亦不妨漸次爲之矣仍命書傳敎曰文侍從歷試內外爲循名責實之道事前此縷縷姑舍是今筵又復申申大抵我國科目取人法從又爲科目中翹楚及其除職擬官也十倍反後於蔭武此非所用非其所求而何筵臣或云嫺於吏治異於屢典之熟手此則大不然苟能愼揀於初復皆頻爲於後則而州而郡誰之不若乎予則蔽一言曰法從之臣無論在京在鄕無窠不可做無日閑在家入而繩愆糾謬出而分憂察隱則來頭按藩節坐廟堂而其效之及於生民國家果何如云爾一日之內雖未必一一收用眞所謂始作半須令銓曹之臣自今政勉旃上曰我國封疆不出數千里用人之際已極有不廣之歎而又復京鄕有限此而不足百里之外官祿不沾向聞左相言以家在城外而遞職者甚以爲不可此眞大臣之言也向來宣召之擧非不知無實效而亦不妨爲柔遠能邇之一道今番都政守令多以在鄕者差送初仕則專以鄕人差出好矣濟恭等曰聖敎誠然此實出於從隗始之意孰不思所以對揚乎上曰遠人之不及京華者卽不過不合俗臼而然眞諺所謂村鷄官廳四面譏笑必至於生事而後已繼自今使知朝廷規模之大異前樣好矣仍命書傳敎曰遠人之不霑祿仕便成百餘年來痼弊大政日提飭徒歸紙上之空言此所以向有宣召之擧而邑擧道剡未能盡搜羅之方適去適來紛紛屑屑竟有有名無實之歎如是而草野抱器之士將何以進身於朝端乎語曰求忠必於孝又曰故家世族爲屛翰雖無老成人尙亦有典型之可求者然則諸如此家之人必不自忽而自輕彼湖嶺方數千里之地其俗則鄒魯其業則詩書先輩遺風自有至今存者則生於故家世族而服先訓繩先武可以出而仕者豈患無其人特不聞而不用耳玉不自衒惟人是售此豈非有司之罪而朝廷之責乎如嶺南之兩李先正湖西之兩宋先正後孫猶多在籍之人外此則無一焉何等慨惜今政初仕窠甚窄少雖難一一收用而銓臣旣承面敎必欲對揚然而捱過一番大政仍若前日樣子則朝家之必欲收用遠人齎其志而莫遂有若難能之事則後之視今者寧不竊笑於今日朝廷乎嶺南故儒臣曺偉曺植鄭述張顯光湖西故儒臣尹煌兪棨金慶餘金弘郁湖南故儒臣朴祥奇大升故忠臣高敬命金千鎰家子孫令各該道臣搜訪以聞此特意到而提及者不入於今日之敎而故家世族之苟有可以擧聞者一體以年歲居住與所工之儒武竝爲開錄別具冊子以進則當替作殿上之柱帖亦將此意言於入侍諸大臣筵退後使卽知委向筵因言端語張玉城輿疾樹勳事矣際聞其子孫如李貞翼家無官享之人云每想膚功偉忠不覺䀌然令勳府訪其子孫草記以爲收用之地今政初仕守令邊將擇擬一款不可以例飭而闕之亦令兩銓之臣着意上曰今此擧論者特擧其所思者而外此諸家自可薦似矣曾見故參判吳光運之疏有列擧嶺南諸家而未能盡思矣至如故儒臣曺植則實有貪廉懦立之氣節向來致祭時祭文多有所致意卿果見之耶濟恭曰臣果得覽而比方伊尹亦以諸葛武候而謂之不及聖人之褒不啻鄭重矣上曰故儒臣尹煌子孫向於忠良子孫擧案成冊見之其數甚繁可見善人之有後朴祥之詩或以爲聯句頗俗而其詩始見無味久看方好此所以爲難也非但詩也人固不易矣濟恭曰朴祥詩付籤以下者臣亦見之而果如聖敎所云矣上曰向於廣留入侍時聞其腰痛難於園幸時騎馬云故引張玉城乘雙轎力疾樹勳之事言之因是而思之我朝重熙累洽奠我宗祏於泰山磐石者莫非我仁廟朝盛德大業則其時元勳之如張玉城者無子孫之官享豈朝家褒忠象賢之道乎卿等或有知其子孫之在於何處耶晉賢曰二十年前有張象元者以其奉祀孫官爲縣監其後未之更聞也上曰勳堂似知之矣敬一曰近見忠臣嫡長錄冊子象元果是玉城之嫡長而其子曰龜漢未知其存亡矣上曰卿出去詳探後草記可也上曰吏兵房承旨與政官出去開政而必於今日內畢爲之也俄聞政官盡入政院云古例大政必於大明殿月廊爲之而近雖於賓廳來會豈可入政院耶臨政設紛競之禁者自有法意無異科場之嚴祕決不可先入衆會之處矣上曰尙瑞院官員使之入來出給寶匣可也上命書傳敎曰今已進書摠裁大臣以下書啓上曰今日臺諫何不入來晉賢曰牌不進云矣上曰以前牌更爲牌招煥之祖源等退出上命晉賢書傳敎曰春秋聖人大一統之書而如日星之大義數十大書特書不一其書而三王之心法待孔夫子而明夫子之筆法待朱夫子而著特以見行之書經與傳無別此乃聖祖分命儒臣釐例正義經爲綱而傳爲目俾寓大書大一統之義者何幸修述於二百年未遑之餘今始完印而進書禮成況値歲暮益喜有陽復之漸所進春秋書一本藏于春秋館餘當分頒令內閣知悉董事諸臣宜有寵錫以示重其事之意摠裁大臣左議政蔡濟恭右議政李秉模各內下豹皮一令賜給監印閣臣檢校直提學李晩秀原任直閣金祖淳各內下大鹿皮一令賜給編校及參校文臣行護軍李書九熟馬一匹面給行副護軍成大中半熟馬一匹賜給行副護軍李翼晉李相璜尹光顔谷山府使丁若鏞監印文臣右尹李集斗行護軍韓晩裕副司果金近淳申絢注書曺錫中副司正洪奭周黃基天各兒馬一匹賜給繕寫是經者卽同敦寧曺允亨仁川府使黃運祚也兩人以筆名於世且況曺是文忠之玄孫黃亦忠烈之玄孫其家之人寫是經者亦可謂稀事竝加資其餘檢書官寫字官監官員役工匠等依判下施行而自今經筵及科場用此本事分付大臣監董諸臣時原任閣臣各頒一件諸處史庫亦令各藏十件濟恭進前曰臣等之錄名是書已極與榮之喜而文豹之錫係是重典臣實不敢受罔功之賞矣上曰卿何過讓筵退後不妨以箚子陳懇然則卿文集中將以辭春秋賞典箚子入錄亦甚好矣濟恭曰臣之賤稿何足稱道而聖敎每及於此尤不勝惶感之至矣民始曰此本可謂善成而印之甚少兩南翻刻之本速成則好矣上曰史記英選鄕禮合編之屬不過數卷冊子而兩南翻刻之際爲弊不些故此冊則未果遽議矣民始曰綱目朱子大全皆是完營之板本而開刊之時未聞許大弊端凡事不可爲者則已之可也若是必不可不爲者些少之弊恐不可顧矣濟恭曰此由於古今之人心不同而下吏誅求之弊亦難以禁遏矣上曰旣云有弊則亦難遽議自京爲之則未知何如自惠廳善爲商量而更稟好矣上曰諸宰亦無稟達之事云次對則先退可也濟恭等退出上曰輪對官進前而今日適値多事無所懷者先爲退去有所懷者進前奏達東學訓導李台祥進奏姓名陳所懷曰學舍儒生講學之所而大廳年久頹圮不成貌樣矣仁浩曰此等之言大涉猥屑有不敢陳奏者矣上曰送戶郞摘奸後修理以給也尙衣僉正南溟學進奏姓名陳所懷曰每年使行表咨文安寶所用唐朱紅例自本院進排而自乙卯表咨文度數比前倍蓗故遺在罄竭不得不取用於彩色契貢人矣槐院則以表咨文之增加隨入責納戶曹則以定例之所無不爲會減每致貢人之呼冤殊甚可悶自今以後依尙瑞院例自槐院直爲捧甘於戶曹進排而隨所入卽爲會減俾無貢人呼冤之弊恐合事宜故敢此仰達矣上曰令本院提擧稟處可也出擧條上命書榻敎曰承旨前望單子入之待下批牌招察任又命書榻敎曰曾聞其情理箕尹時許之綾州牧使尹光濩仍任前職仍用履歷其代依前下傳敎差出以爲對揚之地又命書榻敎曰宣傳官任聖皐仍任又命書榻敎曰禁衛哨官以昨日入格人辛思翼擬入如無窠加設待窠陞實又命書榻敎曰未肅拜典籍柳遠鳴改差新出六品人除未修史外次次收用事分付又命書傳曰洪儀泳事向於賓對時有詢問於左右相者大抵槐院分館後致有人言轉成葛藤今則竝與芸閣而不爲擧論置之非文非儒之中者未聞如許事面苟是不可着帽之人也必不觀科否則焉有當爲觀科之人而枳之於決科之後者乎事面正處卽隄防嚴時及第洪儀泳芸閣見窠今政口傳單付事分付又命書傳敎曰該恰罕見其比朱書箚疑補續之誦書卽桂坊時手書以納者身故之後欲錄其後年前訪問而近聞移居湖南更使搜訪今始報來云光州幼學金允秋今初仕擬入又命書傳敎曰侍從宜愼揀亦不宜當爲者俾有積薪大改衆所具瞻臺通人所注視名以大政無一人臺通者頗欠韻致而過於持難此意申飭銓曹臺諫中時帶抄啓文臣人許遞命退承史侍衛以次退出